
REPUBLIKA HRVATSKA 
TRGOVAČKI SUD U ZAGREBU
STALNA SLUŽBA 
Karlovac, Ljudevita Šestića 4

U  I M E  R E P U B L I K E  H R V A T S K E
R J E Š E N J E

Trgovački sud u Zagrebu, Stalna služba, po sucu Goranki Boljkovac, kao stečajnom sucu, u povodu zahtjeva FINANCIJSKE AGENCIJE, Zagreb, Ulica grada Vukovara 70, za provedbu skraćenog stečajnog postupka nad dužnikom DELTA TRADE d.o.o.  Zagreb, Samoborska cesta 91/A, OIB 08593018457, dana 29. ožujka 2016. godine 

r i j e š i o    j e

1. Obustavlja se skraćeni stečajni postupak nad dužnikom DELTA TRADE d.o.o.  Zagreb, Samoborska cesta 91/A, OIB 08593018457.

2. Postupak će se nastaviti primjenom općih odredbi Stečajnog zakona.

Obrazloženje

Financijska agencija podnijela je sudu dana 5. studenog 2015. godine, a temeljem odredbe članka 429. stavka 1. Stečajnog zakona (Narodne novine broj 71/15, dalje u tekstu: SZ-a) zahtjev za provedbu skraćenog stečajnog postupka nad dužnikom DELTA TRADE d.o.o.  Zagreb, Samoborska cesta 91/A, OIB 08593018457. 

Prema odredbi članka 431. st. 1. SZ-a ako osobe ovlaštene za zastupanje dužnika po zakonu u roku od 15 dana ne podnesu popis imovine i obveza dužnika ili ako iz tog popisa proizlazi da dužnik ima imovinu koja nije dostatna za namirenje predvidivih troškova stečajnog postupka, te ako u roku od 45 dana nijedan vjerovnik ne predloži otvaranje stečajnoga postupka i ne predujmi sredstva za namirenje troškova postupka, smatrat će se da je dužnik nesposoban za plaćanje; odredbom stavka 2. istog članka propisano je da u slučaju iz  stavka 1. toga članka sud će po službenoj dužnosti donijeti rješenje o otvaranju i zaključenju skraćenog stečajnog postupka. Odredbe čl. 132. i čl. 133. te čl. 286. - 292. SZ-a primijenit će se na odgovarajući način.

Nadalje odredbom čl. 433. SZ-a propisano je da, ako nisu ispunjene pretpostavke za istodobno otvaranje i zaključenje skraćenog stečajnog postupka u smislu odredbe čl. 431.  toga Zakona, sud će obustaviti skraćeni stečajni postupak i odgovarajućom primjenom općih odredbi stečajnog postupka donijeti rješenje o pokretanju prethodnog postupka, odnosno otvaranju stečajnog postupka.

Vjerovnik Republika Hrvatska je 11. veljače 2016. podnijela prijedlog za otvaranje stečajnog postupka nad dužnikom te izvijestila sud da prema dužniku ima tražbinu u iznosu od 2.618,09 kn, a istovremeno vjerovnik dostavlja u spis obavijest da je uvidom u informacijski sustav Porezne uprave utvrđeno da je dužnik upisan kao vlasnik motornih vozila i to osobnog automobila marke Renault Clio 1,2, godina proizvodnje 2012., reg. oznake ZG4322-FR, i marke Opel Corsa, godina proizvodnje 2004., reg. oznake ZG6258-FH, a da prema katalogu rabljenih vozila Republike Hrvatske i drugih dostupnih evidencija vrijednost tih vozila iznosila bi približno 50.413,30 kn. 

Dakle, iz podataka u Obavijesti vjerovnika Republike Hrvatske, Ministarstva financija, proizlazi da dužnik ima imovinu dostatnu za namirenje predvidivih troškova stečajnog postupka.

Republika Hrvatska je sukladno čl. 114. st. 3. SZ-a oslobođena predujmljivanja iznosa od 1.000,00 kn u Fond za namirenje troškova stečajnog postupka, te dodatnog iznosa koji ne može biti više od 20.000,00 kn u smislu st. 1. navedenog članka.

Slijedom iznesenog, a temeljem odredbe čl. 433. SZ-a riješeno je kao u izreci.

U Karlovcu, 29. ožujka 2016. godine
                                   
                                                                                                                                                                                                                                  Sudac: 
                                                                                                                Goranka Boljkovac
Pouka o pravnom lijeku:
Protiv ovog rješenja dopuštena je žalba	
Visokom trgovačkom sudu RH, u roku od 8 dana,	
koja se podnosi u 3 primjerka putem ovog suda.	 


Dna: 
1. FINA
2. Dužnik
3. Republika Hrvatska po ŽDO Zagreb
4. e-oglasna ploča suda

